
LIETUVOS RESPUBLIKOS
ATMINTINŲ DIENŲ ĮSTATYMO NR. VIII-397 1 STRAIPSNIO PAKEITIMO ĮSTATYMO PROJEKTO
AIŠKINAMASIS RAŠTAS


1. Įstatymo projekto rengimą paskatinusios priežastys. Įstatymo projekto tikslai ir uždaviniai.
Lietuvos Respublikos atmintinų dienų įstatymo Nr. VIII-397 1 straipsnio pakeitimo įstatymo projektas (toliau – Įstatymo projektas) parengtas siekiant aktualizuoti Vilko vaikų atminimą. Vilko vaikai arba Lietuvos atminties kultūroje geriau atpažįstami kaip vokietukai, tai nepilnamečiai vaikai, kurie Antrojo pasaulinio karo pabaigos ar pokario metais dėl vykusio bado pėsčiomis, vežimais ir prekiniais traukiniais pasiekė sovietų okupuotą Lietuvą, ieškant maisto ir prieglobsčio. Skaičiuojama, kad Rytprūsių krašto vokiečių vaikų sovietų Lietuvoje galėjo būti tarp 6000–8000.
Rugsėjo 14 d. pasirinkta, nes buvę Rytprūsių krašto vokiečių vaikai pirmą kartą organizavo  susitikimą Klaipėdoje, 1991 metais rugsėjo 14 dieną, o vėliau kreipėsi dėl bendrijos „Edelweiss“ įregistravimo. Ši data tapo simboliniu lūžiu leidusiu vilko vaikams, siekti trauminės patirties socialinio pripažinimo ir teisingumo Vokietijoje.

2. Įstatymo projekto iniciatoriai (institucija, asmenys ar piliečių įgalioti atstovai) ir rengėjai:
Įstatymo projektą iniciavo organizacija „Edelweiss – Wolfskinder“. Projektą parengė Laisvės kovų ir valstybės istorinės atminties komisija.

3. Kaip šiuo metu yra reguliuojami Įstatymo projekte aptarti teisiniai santykiai.
Lietuvos Respublikos atmintinų dienų įstatyme nėra numatyta dienos, kuri būtų skirta Vilko vaikų atminimui.

4. Siūlomos naujos teisinio reguliavimo nuostatos ir kokių teigiamų rezultatų laukiama.
Įstatymo projektu siūloma papildyti Lietuvos Respublikos atmintinų dienų įstatymo 1 straipsnio 2 dalyje nustatytą atmintinų dienų sąrašą, nustatant, kad rugsėjo 14-oji yra Vilko vaikų atminimo diena.
Rusijos sukelto karo Ukrainoje metu yra pastebėtas išaugęs susidomėjimas tiek nacionaliniu, tiek ir tarptautiniu mastu visuomenės dėmesys Vilko vaikų istorija ir išgyvenusiųjų asmenų biografijomis. Vilko vaikų temos aktualizavimas prisidės prie Lietuvos įvaizdžio gerinimo. Taip pat padės Lietuvos Respublikos ambasadoms bendradarbiauti su Vokietijos Federacinės Respublikos atstovybėmis ir ambasadomis, vykdant projektus ir organizuojant bendrus renginius bei veiklas. Kartu naujos atmintinos dienos ir Vilko vaikų atminimas bus prasmingas edukacijos srityje, atskleidžiant šių asmenų ir jų ainių patirtis. Taip pat nauja atmintina diena prisidės prie kultūrinių ryšių su Vokietijos Federacine Respublika stiprinimo, bendrų tarptautinių mokslinių ir kultūrinių veiklų organizavimo.

5. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta.
Neigiamų pasekmių nenumatoma.

6. Galima priimto įstatymo įtaka kriminogeninei situacijai, korupcijai.
Priimtas įstatymas įtakos kriminogeninei situacijai ir korupcijai neturės.

7. Galima priimto įstatymo įgyvendinimo įtaka verslo sąlygoms ir jo plėtrai.
Įstatymo pakeitimai verslo sąlygoms ir jo plėtrai įtakos neturės.

8. Įstatymo projekto atitiktis strateginio lygmens planavimo dokumentams.
Įstatymų projektas neprieštarauja strateginio lygmens dokumentams.

9. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios.
Įstatymo projektas parengtas laikantis Valstybinės kalbos, Teisėkūros pagrindų įstatymų reikalavimų ir atitinka bendrinės lietuvių kalbos normas. Įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka.

10. Įstatymo projekto atitiktis Valstybinės kalbos, Teisėkūros pagrindų įstatymų reikalavimams, įstatymų projektų sąvokų ir jas įvardijančių terminų įvertinimas Terminų banko įstatymo ir jo įgyvendinamųjų teisės aktų nustatyta tvarka.
Įstatymo projektas parengtas laikantis Valstybinės kalbos, Teisėkūros pagrindų įstatymo reikalavimų ir atitinka bendrinės lietuvių kalbos normas.

11. Įstatymo projekto atitiktis Žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei.
Įstatymo projektas atitinka Žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus.

12. Įstatymo įgyvendinimui reikalingi įgyvendinamieji teisės aktai, juos priimti turintys subjektai.
Įstatymui įgyvendinti įgyvendinamųjų teisės aktų priimti nereikės.

13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti.
Įstatymo projekto nuostatų įgyvendinimas papildomų valstybės biudžeto lėšų nepareikalaus.

14. Įstatymo projekto rengimo metu gauti specialistų vertinimai ir išvados.
Rengiant Įstatymo projektą, specialistų vertinimų ir išvadų negauta.

15. Reikšminiai žodžiai, kurių reikia Įstatymo projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis.
Reikšminiai žodžiai, kurių reikia Įstatymo projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc: „Vilko vaikai“, „buvę beglobiai asmenys“.

16. Kiti, iniciatorių nuomone, reikalingi pagrindimai ir paaiškinimai.
Nėra.

